Εισβολή πραγματοποίησε η αναρχική ομάδα «Ρουβίκωνας» στα γραφεία της Μη Κυβερνητικής Οργάνωσης Oxfam, στο κέντρο της Αθήνας, το πρωί της Πέμπτης.

Συγκεκριμένα, στις 10:30, δέκα άτομα, με καλυμμένα τα χαρακτηριστικά των προσώπων τους εισέβαλλαν στα γραφεία που βρίσκονται στην οδό Πατησίων 81, όπου πέταξαν κόκκινες μπογιές, προκάλεσαν φθορές σε ηλεκτρονικούς υπολογιστές και έσπασαν τζάμια.

Οι δράστες αποχώρησαν από το κτίριο χωρίς, σύμφωνα με τις πρώτες πληροφορίες, να υπάρξουν προσαγωγές ή συλλήψεις.

Λίγο αργότερα, με ανάρτησή της σε ιστοσελίδα του αντιεξουσιαστικού χώρου, η αναρχική ομάδα, μεταξύ άλλων, αναφέρεται σε «σκάνδαλο παιδεραστίας στο οποίο εμπλέκονται δεκάδες μέλη της Οxfam», προσθέτοντας ότι πρόκειται για «μια εταιρεία που με τα εκατομμύρια που λαμβάνει έστησε μια βιτρίνα φιλανθρωπίας που έδωσε την δυνατότητα σε στελέχη τους να βγάλουν τα αρρωστημένα τους ένστικτα σε αβοήθητα παιδιά».